钦定古今图书集成/方舆汇编/职方典/第1538卷 > 《碧云洞》明·孙应鳌
## 钦定古今图书集成/方舆汇编/职方典/第1538卷 > 《碧云洞》明·孙应鳌

“早罢荆门镇，言寻石户耕。风尘闲老眼，丘壑淡秋情。
忽枉骚人札，深怀胜地盟。洞泉开僻壤，词赋振《韶》韺。
一径层林入，千岩曲窦平。轩窗含宿润，箭括引新晴。
雪障罗青壁，霞标带赤城。龙蟠潭隐隐，猿啸谷碀碀。
五韪俱旌美，千奇不辨名。鬼神留斧凿，造化见生成。
日净沉朝彩，天澄起夜声。蔚蓝盘岛屿，花鸟映空明。”
信矣遗尘世，悠然薄太清。念心思得象，阅世欲餐英。
何日搴裳去，同居策杖行。《钩元》舒雅况，发兴出高评。
独往探牛斗，相知洽弟兄。斯游如可遂，岂羡接蓬瀛。